મેડિકલ-ડેન્ટલમાં અસંખ્ય વિદ્યાર્થીઓએ બોગસ ડોમિસાઇલ સર્ટિફિકેટ રજૂ કર્યા હોવાની આશંકા આજે પ્રવેશ કન્ફર્મ કરવાના છેલ્લા દિવસે મહદ્દ અંશે સાચી ઠરી છે. ગઇકાલે ફી ભરીને આજે એટલે કે તા.૧૨મીએ પ્રવેશ કન્ફર્મ કરાવવાનો છેલ્લો દિવસ હતો. જેમાં મેડિકલમાં ૨૪૫ વિદ્યાર્થીઓને પ્રવેશ ફાળવાયો હોવા છતાં ફી ભરીને કન્ફર્મ કરાવવાનું ટાળ્યું હતું. એટલે કે આ વિદ્યાર્થીઓએ બોગસ ડોમિસાઇલ અથવા તો કાસ્ટ સર્ટિફિકેટ રજૂ કર્યા હોવાની આશંકા મજબૂત થઇ છે. સૂત્રો કહે છે સામાન્ય રીતે મેડિકલમાં પ્રવેશ માટે એક-એક માર્કસની સ્પર્ધા હોય ત્યારે મેડિકલમાં પ્રવેશ મળ્યા પછી ૨૪૫ વિદ્યાર્થીઓ ફી ભરવા અને પ્રવેશ કન્ફર્મ કરાવવા ન આવ્યા હોય તેવી આ પ્રથમ ઘટના છે. માત્ર મેડિકલ નહીં પરંતુ ડેન્ટલમાં પણ ૭૯૫ બેઠકો એવી છે કે જેમાં વિદ્યાર્થીઓને પ્રવેશ ફાળવવામાં આવ્યા પછી પ્રવેશ લેવાની તસ્દી લીધી નથી. આ અંગે પ્રવેશ સમિતિના સૂત્રો કહે છે કેટલાક વિદ્યાર્થીઓને ઓલ ઇન્ડિયા કવોટામાં પ્રવેશ મળ્યો હોવાથી તેઓએ સ્થાનિક મેડિકલ કોલેજમાં પ્રવેશ ન લીધો હોય તેવી શકયતા છે. પ્રવેશ સમિતિ દ્વારા જે વિદ્યાર્થીઓ બોગસ ડોમિસાઇલ સર્ટિફિકેટના આધારે પ્રવેશ લીધો હોય તેમને સર્ટિફિકેટ જમા કરાવી દેવા સૂચના આપી હતી. જો વિદ્યાર્થીઓ સર્ટિફિકેટ જમા ન કરાવે અને પકડાશે તો પ્રવેશ રદ કરવા ઉપરાંત કાયદાકીય કાર્યવાહી કરાશે. આ સૂચનાને અનુસરીને કેટલાક વિદ્યાર્થીઓએ પ્રવેશ મળ્યા પછી કન્ફર્મ કરાવવાની તસ્દી ન લીધી હોવાની આશંકા છે. આયુર્વેદમાં પ્રવેશ લેવા ઇચ્છતાં વિદ્યાર્થીઓે ડેન્ટલમાં પ્રવેશ મળે તો કન્ફર્મ કરાવતા નથી. હાલમાં ડેન્ટલમાં ૭૯૫ વિદ્યાર્થીઓએ પ્રવેશ કન્ફર્મ કરાવ્યો નથી.